Twee dié naweek dood in KimberleyArgieffoto: Kent Williamson Polisie in Kimberley ondersoek twee onverwante gevalle van moord in dié dorp in die Noord-Kaap. Kapt. SF de Kock, woordvoerder van die polisie, het gesê die een voorval het Saterdag omstreeks 14:30 plaasgevind. “ŉ 31-jarige trokbestuurder is deur die bestuurder van ŉ VW Polo by ŉ vulstasie in Kimberley doodgesteek. Die twee mans het na bewering oor iets stry gekry,” het De Kock gesê. ŉ 50-jarige verdagte is in verband met dié voorval in hegtenis geneem. Die tweede voorval was later Saterdag omstreeks 19:35. “Twee vriende het in ŉ argument betrokke geraak en die een (49) is deur die vriend (52) met ŉ mes gesteek by ŉ huis in Colville in Kimberley,” het De Kock gesê. Volgens De Kock het die slagoffer in die hospitaal aan sy beserings beswyk. De Kock het enigiemand met inligting versoek om die polisie te kontak.